_:nbd2be890ba774b62990c7ecac1c88e86xb0
<http://schema.org/articleBody>
"U nedelju 11. juna na stadionu “Rajko Mitić” fudbalska reprezentacija Srbije igra važnu utakmicu u kvalifikacijama za svetsko prvenstvo, koje će biti održano u Moskvi sledeće godine. Protivnik je Vels, trećeplasirani od šest timova u grupi D, u kojoj Srbija trenutno zauzima prvo mesto.\r\n\r\n\r\n\r\nSusret počinje u 20.45 časova.\r\n\r\nUlaznice za utakmicu, dostupne više od dve nedelje onlajn putem servisa iTickets, danas su puštene u prodaju i na blagajni stadiona “Rajko Mitić”. Radno vreme blagajne je svakog dana od 11 do 19 časova, sve do početka utakmice.\r\n\r\nKarte se mogu i rezervisati do srede 7. juna pozivom na broj 011 42 52 142, od 10 do 18 časova, uz mogućnost dostave na kućnu adresu.\r\n\r\nCene ulaznica\r\nZapad centar – 1200 dinara\r\nZapad bok – 1000 dinara\r\nIstok centar – 1000 dinara\r\nIstok bok – 800 dinara\r\nSever / Jug – 400 dinara.\r\n\r\nJedna osoba može da kupi najviše četiri ulaznice.\r\n\r\nReprezentacija Srbije igra najvažniju utakmicu u dosadašnjem toku kvalifikacija za Mundijal u Rusiji, ocena je selektora “orlova” Slavoljuba Muslina, koji dodaje da bi pun stadion mogao mnogo da pomogne i motiviše igrače da daju sve od sebe.\r\n\r\nZbog povreda Ljubimira Fejse i Nemanje Radoje, Muslin je pozvao u tim Uroša Matića, mlađeg brata asa Čelsija Nemanje Matića. Uroš je, u tek okončanoj sezoni, osvojio sa Kopenhagenom i prvenstvo i Kup Danske.\r\n\r\n“Vezista Kopenhagena imao je odličnu sezonu i posle neočekivanih otkaza zbog povrede Fejse i Radoje zasluženo je dobio poziv da se priključi reprezentaciji. Dugo smo ga pratili i verujemo da će se brzo uklopiti u naš način rada” – rekao je selektor Slavoljub Muslin.\r\n\r\nEkipa sa Ostrva u srpsku prestonicu dolazi bez najboljeg igrača Gereta Bejla, koji odrađuje suspenziju zbog kartona, i bez povređenog Nila Tejlora, međutim, Muslin poziva na oprez jer protivnik ima još itekako kvalitetnih fudbalera.\r\n\r\n“Remzi je postigao gol u finalu Kupa Engleske, tu je i Džo Alen i da ne nabrajem dalje, imaju odličnu ekipu i ne treba govoriti samo o Bejlu, bez obzira što mi je drago što neće igrati”, iskren je selektor Srbije\r\n\r\nReprezentacija Srbije je, posle pet odigranih kola, na prvom mestu Grupe D sa 11 bodova, koliko ima i drugoplasirana Irska. Vels je na trećem mestu sa sedam osvojenih bodova.\r\n\r\n“Nadam se punom stadionu, zaslužili smo podršku, idemo na pobedu”, poručuje trener nacionalnog tima.\r\n\r\n(danubeogradu.rs)"
<https://www.danubeogradu.rs/2017/06/fudbal-utakmica-srbija-vels-11-juna/>